Informácia o programe Valného  zhromaždenia ICAO a voľbách do Rady ICAO

	Valné zhromaždenie pracuje formou plenárnych zasadnutí a v piatich súbežne zasadajúcich pracovných orgánoch (výkonný výbor, technická komisia, ekonomická komisia, právna komisia, administratívna komisia). Okrem toho Výbor pre splnomocnenia bude dohliadať na správnosť akreditácie jednotlivých delegátov Valného zhromaždenia ICAO.  Valné zhromaždenie zhodnotí prácu ICAO za ostatné 3 roky (1999-2001), posúdi súčasný stav v medzinárodnom civilnom letectve, jeho perspektívy a vytýči program organizácie na ďalšie trojročné obdobie (2002-2004). Zároveň schváli ročné správy o činnosti Rady ICAO za roky 1999-2001 a rozpočet viazaný na programový balík na roky 2002-2004, revíziu rezolúcií VZ, zvolí Radu ICAO a schváli záverečné správy jednotlivých pracovných orgánov.

Pozornosť VZ a jeho pracovných orgánov sa zameria najmä na:

-	Plnenie finančných záväzkov členských krajín a správu o osobitných ujednaniach v tejto oblasti, technickú pomoc poskytovanú ICAO na základe mechanizmu UNDP,  ochranu životného prostredia, zdokonalenie programov auditov bezpečnosti a ich prípadné rozšírenie, zdokonalenie ICAO štandardov, aspekty vytvorenia medzinárodného bezpečnostného fondu pre civilné letectvo, zvýšenie efektívnosti činnosti ICAO a spoločné postupy pri asistencii obetiam leteckých nehôd a ich rodinám.
-	Politiku v oblasti navigačných systémov, bezpečnosti leteckej prevádzky a ochrany pred činmi protiprávneho zasahovania ohrozujúcimi bezpečnosť civilného letectva.
-	Zhodnotenie vývoja leteckej dopravy s dôrazom na liberalizačné trendy najmä vplyv aliancií dopravcov a code-sharingu, liberalizáciu vlastníctva a efektívnej kontroly leteckých spoločností a distribúciu produktov leteckej dopravy.
-	Zhodnotenie právneho rámca civilného letectva s dôrazom na vytváranie globálneho  rámca pre satelitné navigačné systémy, návrh právnych nástrojoch na postih neprispôsobivých cestujúcich a postup prác na príprave multilaterálneho dohovoru o medzinárodných záujmoch v právach k mobilným zariadeniam (UNIDROIT).

Voľby do Rady ICAO

Na pôde ICAO sa od r.1993 realizuje regionálna spolupráca 4 krajín strednej a juhovýchodnej Európy  (Česká republika, Maďarsko, Rumunsko a Slovenská republika) v súlade s Memorandom o porozumení (ďalej len „MOU“) podpísanom v Prahe 3.11.1993. Tejto skupine štátov sa podarilo obhájiť miesto v Rade a po Českej republike úspešne kandidovalo do Rady ICAO Rumunsko v r. 1995 a Slovensko v r. 1998. Maďarsko sa o kandidatúru neuchádzalo. 

	Na zasadnutí rotačnej skupiny ICAO konanom 31.10.2000 v Bratislave bola v súlade s MOU vyslovená pre nadchádzajúce volebné obdobie spoločná podpora Českej republike. Táto spoločná kandidatúra bola prezentovaná aj v  Európskej konferencii civilného letectva (ECAC). ECAC má v súčasnosti v Rade ICAO 8 miest (SRN, V. Británia, Francúzsko, Taliansko, Holandsko, Španielsko, Nórsko, Slovenská republika), má záujem na ich udržaní, a preto podporuje svojich kandidátov a lobuje v ich prospech vo vzťahu k obdobným organizáciám v Afrike (AFCAC), Latinskej Amerike (LACAC) a Ázii (ACAC).

Návrh
Smernice pre postup delegácie SR
na rokovaniach 33. zasadnutia Valného zhromaždenia ICAO 

	Vzhľadom k obmedzeným finančným prostriedkom sa jednotliví členovia delegácie SR zúčastnia zasadnutia len na dobu nevyhnutne nutnú. Z toho dôvodu nebude možné zabezpečiť účasť slovenských predstaviteľov na všetkých pracovných zasadnutiach, nakoľko v určitom období pracujú súbežne viaceré pracovné orgány. Delegácia SR sa bude usilovať o účasť na hlavných zasadnutiach podľa prerokovávaných otázok, ktoré majú úzky vzťah k rozvoju civilného letectva Slovenskej republiky. Bude sa zúčastňovať na koordinačných zasadnutiach ECAC/EÚ.

	Hlavné zásady pre postup:

Delegácia SR bude na rokovaní 33. Valného zhromaždenia ICAO postupovať v súlade so záujmami zahraničnej politiky SR, bude rešpektovať záväzky  SR vyplývajúce z medzinárodného práva a medzinárodných zmlúv, ktorými je SR viazaná. Bude podporovať spoločne dohodnuté európske stanoviská formulované Európskou konferenciou civilného letectva a Európskou úniou.

	Delegácia SR ďalej:

1.	Pri voľbách do Rady ICAO bude podporovať kandidatúru jednotlivých krajín (s prihliadnutím aj na tie, ktoré diplomatickou cestou požiadali Ministerstvo zahraničných vecí SR o podporu, resp. ešte požiadajú) podľa nasledovných kritérií: Podľa miery, s akou príslušná krajina prispieva a zúčastňuje sa na rozvoji medzinárodného civilného letectva, podľa stupňa a významu vzájomnej spolupráce  so SR v tejto oblasti, podľa geografického princípu, podľa úrovne vzájomných politických vzťahov a podľa príspevkovej morálky, s akou si príslušná krajina plní základnú povinnosť vyplývajúcu z členstva v ICAO, t.j. včasné platenie členského príspevku.

2.	Bude podporovať všetky návrhy, ktoré budú predložené s cieľom prijatia čo najnižšieho rozpočtu s tým, aby nebola narušená základná pôsobnosť a program práce ICAO v prioritných otázkach.

3.	Bude sa usilovať, aby pokrok v oblasti technickej a prevádzkovej politiky bol prijateľný z hľadiska finančných a investičných možností väčšiny štátov.